Tajudin Ramli

Tan Sri Tajudin Ramli adalah seorang usahawan di Malaysia. Beliau merupakan bekas pengerusi eksekutif (CEO) syarikat Penerbangan Malaysia, MAS (1994-2001). Beliau membangunkan sendiri syarikat Technology Resources Industries Bhd. (TRI) yang menjalankan perniagaan perkhidmatan telefon selular Celcom. 
Beliau dilihat sebagai tokoh korporat Melayu yang dibangunkan melalui Dasar Ekonomi Baru.

Biodata

Tajuddin Ramli dilahirkan di Kampung Kuala Kangkong, Kedah pada 13 April 1946. Bekas pelajar Kolej Sultan Abdul Hamid (1968) melanjutkan pengajian di Universiti Malaya dan menerima Ijazah Sarjana Muda Pentadbiran Perniagaan pada tahun 1970.

Pengerusi Technology Resources

Beliau merupakan pengerusi syarikat Technology Resources Industries Bhd . Anak syarikat ini iaitu Celcom menjalankan perniagaan perkhidmatan telefon selular Celcom.
Pada 2002, apabila Tajudin Ramli gagal membayar RM130 juta kepada Danaharta ,esoknya TRI telah dibeli oleh Telekom Malaysia dan seterusnya TRI / Celcom digabungkan dengan TMTouch .

Pengerusi MAS

Pada 1993, MAS telah dibeli oleh Malaysia Helicopter Service kepunyaan Tajuddin dengan cara pertukaran saham; satu saham MHS dengan dua saham MAS. Nama Malaysia Helicopter Service ditukar kepada Naluri . Sebelum itu, saham Naluri naik mendadak kepada RM14 dan saham MAS menjunam kepada RM7.00 . Operasi kargo MAS dipindahkan dari Amsterdam dan Frankfurt ke Hahn, Jerman.
Ekoran kegawatan ekonomi, MAS mengalami kerugian selepas cukai sebanyak RM256.6 juta dalam tahun kewangan 1997/1998 dan seterusnya sebanyak RM255.7 juta dalam tahun kewangan 1999/2000.
Harga saham MAS pada 2001 ialah RM3.68 tetapi dijual kembali kepada kerajaan pada harga RM8.00 (harga asal pada 1993 ialah RM8.00).Pada 21 Mac 2001, Datuk Daim Zainuddin menjelaskan di Dewan Rakyat bahawa kerajaan membeli semula MAS supaya syarikat penerbangan nasional itu tidak terlepas kepada syarikat asing dan kerajaan akan hilang kawalan .Kegagalan MAS akan menjejaskan promosi KLIA sebagai destinasi pelancongan.
Tajudin menjual kembali MAS kepada kerajaan dengan harga RM8 sesaham atau RM8 bilion pada 1995. Idris Jala memulihkan sedikit keuntungan MAS.
Akhirnya Tajudin mengikut jejak tokoh korporat Tan Sri Halim Saad dan Tan Sri Abdul Rashid Hussain yang terpaksa melepaskan syarikat mereka.
Pada 2009, MAS mengadu kepada Suruhanjaya Pencegahan Rasuah Malaysia (SPRM) berhubung JSJK PDRM. Sebaliknya SPRM 'membocorkan' dokumen itu kepada Jabatan Siasatan Jenayah Komersil Polis Diraja Malaysia (JSJK PDRM).Naib Presiden PAS, Salahuddin Ayub berpendapat kerugian MAS sebanyak 8 bilion itu sepatutnya SPRM siasat sebagaimana kes PKFZ.Pada 26 Mac 2007, ketua Jabatan Siasatan Jenayah Komersil Datuk Ramli Yusuff menghantar surat kepada Perdana Menteri Malaysia , Tun Abdullah Ahmad Badawi berhubung bentuk-bentuk pendakwaan terhadap Tajudin.

Pengerusi Dewan Perniagaan Melayu Malaysia Kuala Lumpur

Beliau dilantik sebagai Presiden Dewan Perniagaan Melayu Malaysia Kuala Lumpur (DPMMKL) selama dua tahun dan menunjukkan kepimpinan yang cemerlang.  Beliau mengkritik ahli DPMM yang "selalu merengek minta dibantu" dan berebutkan projek pembinaan sekolah.

Krisis kewangan 1997

Krisis Kewangan 1997 melanda Asia khusus pada 1997-1998 dan kemuncaknya pada 1999. Pada Mac 2002, Tajudin membawa kes ke mahkamah berhubung syarikat-syarikat miliknya . Beliau berusaha menyelamatkan kepentingan dalam tiga buah syarikat iaitu TRI, Naluri Bhd. dan Promet (Langkawi) Resorts Sdn. Bhd. Danaharta mahu Tajudin membayar RM130 juta sebelum 26 April 2002.

Saman Malaysian Insider

Pada 26 Ogos 2011, Tajudin Ramli menfailkan saman RM200 juta terhadap Malaysian Insider atas dakwaan memfitnah beliau . Ketua eksekutif yang juga editor portal berita Malaysian Insider, Jahabar Sadiq serta wartawannya Shazwan Mustafa Kamal dikatakan menyiarkan satu artikel pada 31 Mei 2011 yang bertajuk 'MACC clears AG of graft allegation'. Pada 7 Oktober 2011, akhbar The Malaysian Insider menyiarkan iklan permohonan maaf kepada Tajudin di akhbar Berita Harian.